Es skatos uz visām svecīšbildītēm (un uz kārtējo šķebinošā kaķīšcienītāja kaķīšbildīti) un tām klātpievienotajiem jūsmīgajiem "ja vajadzēs, atkārtosim" tekstiņiem no vakardienas Ložmetējkalna un saprotu, ka būs jāizdara viss iespējamais, lai strēlnieku grāmatā bez aplinkiem pateiktu varbūt nepatīkamo, bet svarīgo patiesību. 

Ne jau nekrietnie, neizdarīgie krievu ģenerāļi vien ir vainojami pie tā, ka 2000-3000 latviešu puikas un vēl nez cik tūkstoši krieviņu krita no militāri stratēģiskā viedokļa pilnīgi velti, - viss šis pasākums bija ne tikai avantūrisks (kas vēl būtu normāli un pieņemami), bet arī vietumis kretīniski nenoorganizēts.

Tieši pāris latviešu pulkveži bija tie, kas latviešu puikas pāris virzienos sūtīja absolūti drošā nāvē un pēc tam darīja visu iespējamo, lai vainu noveltu viens uz otru, un tieši krievu ģenerāļi patiesībā bija tie, kas vēlāk latviešu pulkvežu noziedzīgo neizdarību piesedza, jo citādi dažam labam tur būtu vajadzējis stāties kara tiesas priekšā.

Tā viena lieta. Bet vēl ir arī otra. 

Čakam bija pilnīga taisnība, rakstot, ka "No zemzemes jūsu tauta ceļas. Bet bez asinīm tai neuzcelties". Bez šīm asinīm, ko 99% ierindas strēlnieku uzskatīja par bezjēdzīgi izlietām un attiecīgi bija līdz sirds dziļumiem vīlušies, sarūgtināti un nikni, nebūtu bijis 1) ne neuzticības tiem pašiem "tautiešiem - pulkvežiem" (strēlnieki Maskavā pēcāk ne pirkstu nepakustināja, kad ziņa par pulkveža Brieža nošaušanu tika pavēstīta vēl pirms pašas nošaušanas, lai izzinātu viņu viedokli), 2) ne viņu atbalsta Februāra revolūcijai, 3) ne pēcākā vēl pārliecinošākā - kaut daļai īslaicīgā - atbalsta lielinieku aģitatoru idejām, ko strēlnieki vēlāk darbos apliecināja Krievijas kauju laukos, faktiski nodrošinot sarkanās impērijas eksistenci, 4) ne beigu beigās arī pamata Latvijas valstij. 

Ar vārdu sakot, šim šķietami bezjēdzīgajam asiņu upurim bija tik tālejošas sekas, ka tās var just vēl šobaltdien, kad aizvien skaidrāks kļūst - bez kā līdzīga pašreizējā Latvijas valsts ar to pašlaik nozagušajiem valdītājiem un ar tās pašreizējo zombiju miegā iegrimušo iedzīvotāju masu ir lemta iznīcībai.

(Piebildīšu - man nav ne jausmas, kā to smuki uzrakstīt grāmatā. Bet nu gan jau kaut kā. Un, ja nu sanāk, ieskatieties- varbūt Jums netīšām ir kaut kas, ko piebilst.)